Kristian Pihl Lorentzen (V), 2009-01-23:
Tak for det.
Det giver mulighed for at være rosinen i pølseenden for en gangs skyld.
Jeg vil på vegne af Venstre glæde mig over, at Folketinget i dag kan førstebehandle lov om projektering af en fast forbindelse over Femern Bælt.
Lovforslaget bygger jo på en bred politisk aftale samt en traktat imellem Tyskland og Danmark, begge dele fra september 2008.
Der er tale om et visionært projekt, der indebærer en lang række fordele.
Den kombinerede jernbane- og vejforbindelse vil bidrage til at binde Danmark sammen med resten af Europa til gavn for vækst, udvikling og beskæftigelse på begge sider af broen.
Et hul i infrastrukturen imellem Skandinavien og kontinentet bliver lukket, og der skabes grundlag for øget vækst og velfærd i Danmark og i Tyskland, specielt.
Samtidig skaber vi en mere grøn trafikkorridor imellem København og Hamborg, idet projektet vil bidrage til nedbringelse af CO2-udledningen fra transporten, hvis vi sammenligner med fortsat færgefart.
Desuden spares 160 km kørsel på ruten mellem København og Hamborg sammenlignet med den nuværende rute over Fyn og Jylland.
Endelig får togforbindelserne til Tyskland og i hele Sydsjælland samt på Lolland-Falster et stort løft med dette projekt.
Venstre er også tilfreds med, at vi i forbindelse med projekteringen får undersøgt perspektiverne i på længere sigt at øge hastigheden på strækningen til mere end de 200 km/t., der oprindelig var planlagt.
Visionen er at sikre hurtigere og attraktive togforbindelser imellem storbyerne i EU.
Tværtimod vil transportkorridorerne over Fyn og ned igennem Jylland fortsat have meget stor betydning i fremtiden, ikke mindst med hensyn til godstransport.
Derfor er Venstre meget opmærksom på, når vi skal træffe beslutning om kommende investeringer i vej og bane, at der fortsat skal være gode transportkorridorer, bl.a. ned igennem Sønderjylland med hensyn til jernbane.
Jeg vil også gerne fastslå, at Femernforbindelsen ikke bygges på bekostning af veje og jernbaner i det øvrige Danmark.
Projektet er hundrede procent brugerfinansieret, så der ikke bruges skattekroner til anlæg og drift.
Faktisk kan broen på længere sigt være med til at finansiere andre trafikale anlæg, idet Danmark får hele indtægten fra broen, når lånene forventeligt efter 26 års drift er betalt.
Venstre glæder sig over, at der i bemærkningerne til lovforslaget indføres, at der kommer fokus på, hvordan man lokalt og regionalt udnytter det store erhvervsmæssige potentiale i den faste forbindelse.
Herunder bliver det undersøgt, hvordan man bedst benytter arealer og havnefaciliteter ved bl.a. Rødbyhavn.
I den forbindelse kommer Vækstforum Sjælland og Fonden Femern Bælt Forum til at spille en vigtig rolle, herunder med hensyn til koordinering med vores tyske venner på den anden side af bæltet.
Målet er, at vi allerede fra den forventede åbning af forbindelsen i 2018 udnytter det fulde potentiale for vækst, arbejdspladser og øget turisme.
Med andre ord skal den mentale brobygning ske sideløbende med anlæggelsen af en prægtig forbindelse af stål og beton.
Sammenfattende vil jeg fastslå, at Femernforbindelsen er et visionært projekt, der ud over at løse et trafikalt problem også bliver en rigtig god forretning for hele Danmark.
Venstre kan derfor varmt anbefale og støtter dette lovforslag.